Özlem Sara Cekic (SF), 2009-04-14:
Normalt er det jo sådan, når man får meget fine gæster her i Folketinget, at folketingsmedlemmerne plejer at rejse sig op og hilse på dem, der er til stede.
Jeg vil bruge anledningen til at præsentere en meget, meget fin gæst, vi faktisk har her i dag.
Man behøver ikke at rejse sig op, men man kan godt lige kigge op på tilskuerpladserne og sige hej til Gro.
Gro er en af de personer, som er ramt af de her fattigdomsydelser, som man skal være med til at stemme om lige om lidt.
Fattigdomsydelserne er starthjælpen, loftet over kontanthjælp og 300-timers-reglen, som betyder, at 30.000 børn lever i fattigdom; og det er ligesom Gros børn.
Gro er fra Esbjerg, og hun er enlig mor til tre piger og ramt af starthjælpen
Hun får udbetalt - bemærk venligst beløbet - 6.962 kr. efter skat.
Når husleje, el og andre udgifter til mad og det daglige er betalt, har hun ca. 1.200 kr. til at leve for pr. måned.
Det skal dække alle udgifterne til mad, tøj og indkøb.
Så hun gør det, at hun bruger børnepengene til regninger og mad, og så får hun købt nogle vinterstøvler og varme frakker til børnene i genbrugsbutikken, hvis hun kan gøre det for under de her 100 kr. Grunden til, at hun er ramt af starthjælp, er, at hendes datter bliver syg.
Det her er faktisk en meget, meget vigtig sag.
Det kan godt være, at det ikke rammer alle andre, men det betyder meget for sådan nogle mennesker som Gro.
Da hun kommer hjem, bliver hun ramt af den her starthjælp.
Og Gro har rigtig svært ved at overskue dagen, for hun ender selv med at få en depression.
Hun er også fraskilt, fordi hun har overlevet en voldelig eksmand og hans evige chikane.
Hun er ikke i stand til at arbejde.
Hun har arbejdet før, og hun har også viljen til at gøre det nu.
Datteren er stadig væk syg og bliver behandlet i psykiatrien.
Gro fortæller, at det at have så få penge hver måned betyder, at hendes børn ikke kan være med til aktiviteter, som klassekammeraterne holder.
Det er meget sjældent, at der er penge til en biografbillet eller til en tur i et omrejsende tivoli.
Der er ikke råd til at holde børnefødselsdage eller at tage ud og spise.
Alt går til mad, transport og medicin.
F.eks. havde Gro heller ikke råd til, at hendes yngste datter kunne komme på skoletur eller lejrtur, for så skulle man have lommepenge med og betale for billetten.
Hverdagen vælter tit for Gro, og det gjorde den sidst for et par uger siden, da hendes yngste barns gymnastiklærer bad om, at hun skulle tage udendørs træningssko med.
Fattigdom er et stigende problem i dagens Danmark.
Regeringen indfører love, der er med til at producere fattige.
Dansk Folkeparti støtter, at helt almindelige danskere som Gro lever i fattigdom i dagens rige Danmark.
Dansk Folkeparti er med til, at Gros børn lever i fattigdom.
Dansk Folkepartis socialordfører sagde for nylig i en avis, at grunden til, at de fattige var fattige, var, at de ikke var i stand til at prioritere.
De brugte alle deres penge på smøger eller ugeblade.
Så vil jeg gerne hilse fra Gro og sige, at hun ikke ryger, og at de blade, hun kigger i, er hos lægen, for man tager tit til lægen, når man har en depression.
Nu har vi jo fået tre nye ministre og en ny statsminister.
Den tidligere beskæftigelsesminister er nu finansminister.
Jeg vil gerne spørge ministeren, som er meget, meget optaget af at snakke med hr. Søren Pind i øjeblikket - det kan jeg også godt forstå er meget vigtigt, når der er en hel masse fattige som Gro, som faktisk sidder og venter på et svar: Hvad kan vi forvente af nye tiltag fra ministerens side?
Er det bare en gammel mand i nye klæder, eller er der noget nyt på vej?
Den tidligere velfærdsminister var dybt optaget af muslimer, og derfor var det meget svært at fange hendes opmærksomhed omkring sociale problemstillinger.
Derfor glæder det os, at vi har fået en ny minister, og derfor vil jeg også gerne spørge den nye indenrigs- og socialminister, om hun synes, det er rimeligt, at mennesker, som er syge, og som har viljen, men ikke ressourcerne til at tage et arbejde, skal leve i fattigdom, isolation og marginalisering.